|  |  |
| --- | --- |
| **БАТЛАВ**       | **БАТЛАВ**     |
| **САНГИЙН САЙД**    | **ХУУЛЬ ЗҮЙ, ДОТООД** **ХЭРГИЙН САЙД**    |
|         **Б.ЖАВХЛАН**    |       **Х.НЯМБААТАР**       |

**БАНКНЫ ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙГ ДАГАЖ МӨРДӨХ ЖУРМЫН ТУХАЙ ХУУЛЬД ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ҮЗЭЛ БАРИМТЛАЛ**

**Нэг.Хуулийн төсөл боловсруулах болсон үндэслэл, шаардлага**

Монгол Улсын Их Хурлын 2010 оны 48 дугаар тогтоолоор батлагдсан “Монгол Улсын Үндэсний аюулгүй байдлын үзэл баримтлал”-ын 3.2.3.1-д “эдийн засгийн аюулгүй байдлыг хангах, урт хугацааны өсөлт хөгжлийг дэмжих эрүүл тогтвортой, сахилга баттай санхүүгийн салбарыг төлөвшүүлнэ.” гэж, Банкны тухай хуулийн 4 дүгээр зүйлийн 4.2 дахь хэсэгт “Банкны системийн нөлөө бүхий банк нь нээлттэй хувьцаат компани, бусад банк нь хувьцаат компани хэлбэртэй байна.” гэж, Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн 4 дүгээр зүйлд “Э**нэ хууль хүчин төгөлдөр болохоос өмнө байгуулагдсан банк 2022 оны 6 дугаар сарын 30-ны өдрийн дотор холбогдох хуулийн дагуу компанийн хэлбэрээ өөрчилсөн байна.”** гэж тус тус заасан.

Сүүлийн үед олон улсад бий болоод буй улс төр, эдийн засгийн тодорхойгүй байдал болон Монгол Улсын нийгэм, эдийн засгийн нөхцөл байдалд олон улсын банк, санхүүгийн байгууллагуудаас хийсэн судалгааны дүгнэлтээр  арилжааны банкнуудад активын  чанарын үнэлгээг хийсний үндсэн дээр Банкны тухай хуулийн хэрэгжилтийг хангуулах нь зүйтэй гэсэн зөвлөмжийг ирүүлсэн. Мөн Монгол Улсын Эдийн засгийн байнгын хорооны 2022 оны 5 дугаар сарын 3-ны өдрийн 05 дугаар тогтоолоор Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуулийн 3, 4 дүгээр зүйлд заасны дагуу банканд 2022 оны 6 дугаар сарын 30-ны өдөрт багтаан хувьцаагаа анхдагч зах зээлд арилжиж, нээлттэй хувьцаат компанийн хэлбэрт шилжих зохицуулалтыг олон улс дахь санхүүгийн нөхцөл байдал хүндэрсэн, гадаад болон дотоодын зах зээлийн эрэлт, багтаамж болон банкны салбарын тогтвортой байдлыг харгалзан үзэж системд нөлөө бүхий банкнуудын нээлттэй хувьцаат компанийн хэлбэрт шилжих хугацааг сунгах зохицуулалтыг холбогдох хууль тогтоомжид тусгах асуудлыг хэлэлцэн шийдвэрлүүлэх чиглэлийг Засгийн газарт даалгасан. Энэхүү чиглэлийг үндэслэн Банкны тухай хуульд зааснаар банкнуудыг нээлттэй хувьцаат компанийн хэлбэрт шилжүүлэх хугацааг нэг жилийн хугацаатайгаар хойшлуулах зайлшгүй шаардлага тулгараад байна.

**Хоёр.Хуулийн төслийн зорилго, ерөнхий бүтэц, зохицуулах харилцаа, хамрах хүрээ**

Хуулийн төслийг Хууль тогтоомжийн тухай хуулийн 12 дугаар зүйлийн 12.2.17 дахь заалтад зааснаар боловсруулна. Энэхүү хуулийн төсөлд банкны салбарт үзүүлсэн коронавируст халдвар /КОВИД-19/-ын цар тахлын нөлөөллийг нарийвчлан судалж, банкнуудын активын чанарын үнэлгээг хийсний үндсэн дээр системийн нөлөө бүхий банкнуудын компанийн хэлбэрийг өөрчлөхтэй холбогдуулан нээлттэй хувьцаат компанийн хэлбэрт шилжих хуулийн хугацааг 2023 оны 6 дугаар сарын 30-ны өдөр хүртэл хойшлуулахаар тусгана.

**Гурав.Хуулийн төсөл батлагдсаны дараа үүсэж болох эдийн засаг, нийгэм, хууль зүйн үр дагавар, тэдгээрийг шийдвэрлэх талаар авч хэрэгжүүлэх арга хэмжээний санал**

Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд заасан банкнуудын компанийн хэлбэрийг өөрчлөх хуулийн хугацааг сунгахаар банкнуудын активын чанарын үнэлгээ бодитоор хийгдсэн
үнэлгээ гарах бөгөөд энэ нь хөрөнгө оруулагчдад үүсэж болзошгүй эрсдэлийг бууруулж, дотоодын хөрөнгийн зах зээлийн өсөлтийг дэмжих ач холбогдолтой.

**Дөрөв.Хуулийн төсөл Үндсэн хууль, Монгол Улсын олон улсын гэрээ болон бусад хуультай хэрхэн уялдах, хуулийг хэрэгжүүлэхэд шинээр боловсруулах, хуульд нэмэлт, өөрчлөлт оруулах, хүчингүй болсонд тооцох тухай хууль тогтоомжийн талаарх санал**

Хуулийн төсөл нь Монгол Улсын Үндсэн хууль, Монгол Улсын олон улсын гэрээ, Төв банк (Монголбанк)-ны тухай хууль, Банкны тухай хууль болон бусад хуультай нийцэж байгаа бөгөөд хуулийн төсөлтэй холбогдуулан шинээр
боловсруулах, хуульд нэмэлт, өөрчлөлт оруулах, хүчингүй болсонд тооцох хууль тогтоомжийн төсөл байхгүй болно.

~oOo~